Document ID: 32007L0011

DIREKTIVA KOMISIJE 2007/11/ES
z dne 21. februarja 2007
o spremembi nekaterih prilog k direktivam Sveta 86/362/EGS, 86/363/EGS in 90/642/EGS glede mejnih vrednosti ostankov acetamiprida, tiakloprida, imazosulfurona, metoksifenozida, S-metolaklora, milbemektina in tribenurona
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 86/362/EGS z dne 24. julija 1986 o določanju mejnih vrednosti ostankov pesticidov v in na žitih (1) in zlasti člena 10 Direktive,
ob upoštevanju Direktive Sveta 86/363/EGS z dne 24. julija 1986 o določitvi mejnih vrednosti ostankov pesticidov v in na živilih živalskega izvora (2) ter zlasti člena 10 Direktive,
ob upoštevanju Direktive Sveta 90/642/EGS z dne 27. novembra 1990 o določitvi najvišjih dovoljenih vrednosti ostankov pesticidov v in na nekaterih proizvodih kmetijskega izvora, vključno s sadjem in zelenjavo (3) ter zlasti člena 7 Direktive,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (4) in zlasti člena 4(1)(f) Direktive,
ob upoštevanju naslednjega:
(1)
Obstoječa aktivna snov tribenuron je bila z Direktivo Komisije 2005/54/ES (5) vključena v Prilogo I k Direktivi 91/414/EGS.
(2)
V Prilogo I k Direktivi 91/414/EGS so bile vključene naslednje nove aktivne snovi: acetamiprid in tiakloprid z Direktivo Komisije 2004/99/ES (6), imazosulfuron, metoksifenozid in S-metolaklor z Direktivo Komisije 2005/3/ES (7) in milbemektin z Direktivo Komisije 2005/58/ES (8).
(3)
Vključitev zadevnih aktivnih snovi v Prilogo I k Direktivi 91/414/EGS je temeljila na oceni predloženih informacij v zvezi s predlagano uporabo. Informacije v zvezi s to uporabo so predložile nekatere države članice v skladu s členom 4(1)(f) navedene direktive. Razpoložljive informacije so bile pregledane in zadostujejo za določitev nekaterih mejnih vrednosti ostankov (MRL).
(4)
Kadar ni MRL na ravni Skupnosti ali začasnih MRL, morajo države članice uvesti nacionalne začasne MRL v skladu s členom 4(1)(f) Direktive 91/414/EGS, preden se fitofarmacevtska sredstva, ki vsebujejo te aktivne snovi, lahko registrirajo.
(5)
Poročila Komisije o pregledu, ki so bila pripravljena za vključitev zadevnih aktivnih snovi v Prilogo I k Direktivi 91/414/EGS, so za navedene snovi določila sprejemljiv dnevni vnos (ADI) in po potrebi akutni referenčni odmerek (ARfD). Izpostavljenost potrošnikov živilskih proizvodov, tretiranih z zadevno aktivno snovjo, je bila ocenjena in ovrednotena v skladu s postopki Skupnosti. Upoštevane so bile tudi smernice, ki jih je objavila Svetovna zdravstvena organizacija (9), in mnenje Znanstvenega odbora za rastline o uporabljeni metodologiji (10). Ugotovljeno je bilo, da predlagane MRL ne bodo povzročile prekoračitve navedenega ADI ali ARfD.
(6)
Za zagotovitev primerne zaščite potrošnika pred izpostavljenostjo ostankom, ki so posledica nedovoljene uporabe fitofarmacevtskih sredstev, je treba določiti začasne MRL za zadevne kombinacije proizvodov/pesticidov na spodnji meji analitskega določanja.
(7)
Določitev takih začasnih MRL na ravni Skupnosti državam članicam ne preprečuje, da uvedejo začasne MRL za zadevne snovi v skladu s členom 4(1)(f) Direktive 91/414/EGS in Prilogo VI k navedeni direktivi. Šteje se, da je obdobje štirih let dovolj dolgo za dovolitev razvoja nadaljnjih uporab zadevne aktivne snovi. Začasne MRL morajo potem postati dokončne.
(8)
Zato je treba spremeniti MRL, določene v prilogah k direktivam 86/362/EGS, 86/363/EGS in 90/642/EGS, da se omogočita ustrezen nadzor in kontrola prepovedi njihove uporabe in da se zaščiti potrošnik. Če so bile MRL že določene v prilogah k navedenim direktivam, jih je primerno spremeniti. Če MRL še niso bile določene, je primerno, da se prvič določijo.
(9)
Direktive 86/362/EGS, 86/363/EGS in 90/642/EGS je zato treba ustrezno spremeniti.
(10)
Ukrepi, določeni s to direktivo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO DIREKTIVO:
Člen 1
Direktiva 86/362/EGS se spremeni v skladu s Prilogo I k tej direktivi.
Člen 2
Direktiva 86/363/EGS se spremeni v skladu s Prilogo II k tej direktivi.
Člen 3
Direktiva 90/642/EGS se spremeni v skladu s Prilogo III k tej direktivi.
Člen 4
1. Države članice najpozneje 1. septembra 2007 sprejmejo in objavijo zakone in druge predpise, potrebne za uskladitev s to direktivo. Komisiji nemudoma predložijo besedila navedenih predpisov in korelacijsko tabelo med navedenimi predpisi in to direktivo.
Te predpise uporabljajo od 2. septembra 2007.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice predložijo Komisiji besedila temeljnih določb nacionalne zakonodaje, sprejetih na področju, ki ga ureja ta direktiva.
Člen 5
Ta direktiva začne veljati dvajseti dan po objavi v Uradnem listu Evropske unije.
Člen 6
Ta direktiva je naslovljena na države članice.
V Bruslju, 21. februarja 2007

Labels: 17
20
0
3
6